[pic] | EUROOPAN YHTEISÖJEN KOMISSIO |

Bryssel 25.5.2005

KOM(2005) 218 lopullinen

KOMISSION TIEDONANTO NEUVOSTOLLE JA EUROOPAN PARLAMENTILLE

Luonnos: Julistus kestävän kehityksen pääperiaatteista

KOMISSION TIEDONANTO NEUVOSTOLLE JA EUROOPAN PARLAMENTILLE

Luonnos: Julistus kestävän kehityksen pääperiaatteista

Ympäristön ja kehityksen maailmankomission määritelmän mukaan kestävä kehitys on sellaista kehitystä, joka vastaa nykypäivän tarpeisiin vaarantamatta tulevien sukupolvien mahdollisuutta vastata omiin tarpeisiinsa. Euroopan unioni kannattaa voimakkaasti Rio de Janeirossa vuonna 1992 järjestetyssä maailman ympäristökonferenssissa annettua julistusta. Rio+5 –seurantakokouksessa Euroopan unioni ja sen jäsenvaltiot sitoutuivat vahvistamaan kestävän kehityksen strategioita. Vuonna 1997 allekirjoitetun Amsterdamin sopimuksen mukaan kestävä kehitys on yksi Euroopan unionin keskeisistä tavoitteista, kuten määrätään EY:n perustamissopimuksen 2, 3 ja 6 artiklassa. Euroopan unioni vahvisti Göteborgissa vuonna 2001 kestävää kehitystä edistävän strategian, johon Eurooppa-neuvosto lisäsi kansainvälisen ulottuvuuden Barcelonassa vuonna 2002. Euroopan unioni kannatti voimakkaasti Johannesburgissa pidetyssä kestävän kehityksen huippukokouksessa tehtyjä päätelmiä.

Euroopan unioni on vahvasti sitoutunut noudattamaan kestävän kehityksen periaatetta. Kestävä kehitys on unionin kaikkien politiikkojen ja toimintojen pääperiaate. Unioni pyrkii luomaan yhteiskunnan, joka perustuu vapaudelle, demokratialle, perusoikeuksien kunnioittamiselle sekä yhtäläisten mahdollisuuksien ja sukupolvien sisäisen ja niiden välisen solidaarisuuden edistämiselle. Unioni edistää Euroopan kestävää kehitystä, joka perustuu tasapainoiseen talouskasvuun ja hintojen vakauteen, täystyöllisyyttä tavoittelevaan erittäin kilpailukykyiseen sosiaaliseen markkinatalouteen, koulutuksen ja yhteiskunnallisen kehityksen korkeaan tasoon sekä ympäristösuojeluun ja ympäristön laadun parantamiseen. Omaksumalla muutosta ennakoivan lähestymistavan EU voi muuttaa ympäristönsuojelua ja sosiaalista yhteenkuuluvuutta koskevat tarpeet mahdollisuuksiksi innovointiin, kasvuun ja työllisyyteen. Uudistettu Lissabonin toimintasuunnitelma on tärkeä osa kaiken kattavaa kestävän kehityksen tavoitetta, ja sen avulla entistä dynaamisempi talous voidaan valjastaa edistämään laajempia yhteiskuntaa ja ympäristöä koskevia tavoitteitamme. Näiden kahden strategian yhteisvaikutukset edistävät dynaamisen ja kestävän yhteiskunnan toteuttamista.

Euroopan unioni ja sen jäsenvaltiot ovat vahvan johtamisen avulla edistäneet kestävää kehitystä myös kansainvälisesti sekä kannustaneet jatkuvaan vuoropuheluun muiden maiden kanssa tehokkaista maailmanlaajuisista kestävän kehityksen toimenpiteistä. Euroopan unioni on vakuuttunut siitä, että se voi toteuttaa omia tavoitteitaan perusteellisesti vain, jos se onnistuu samaan aikaan myös maailmanlaajuisesti. Tähän tiedonantoon liitetyn kestävän kehityksen pääperiaatteiden julistusluonnoksen tarkoituksena on auttaa kestävän kehityksen strategian uudistamisessa. Julistuksessa toistetaan laaja, pitkän tähtäimen visio kestävyydestä, määritellään unionin politiikkojen ja toimien päätavoitteet sekä kuvaillaan keinot, joilla unioni aikoo saavuttaa nämä tavoitteet. Nämä pääperiaatteet vastaavat Euroopan dynaamisen yhteiskuntamallin taustalla olevia arvoja. Ne tukevat kunnianhimoista toimintasuunnitelmaamme ja auttavat parantamaan meidän kaikkien elämänlaatua nyt ja tulevaisuudessa.

Näiden periaatteiden ja keväällä kokoontuneen Eurooppa-neuvoston pyynnön mukaisesti komissio esittää myöhemmin tänä vuonna ehdotuksen uudesta, kattavammasta ja kunnianhimoisemmasta kestävän kehityksen strategiasta. Siihen sisältyy pitkän aikavälin toimintalinjoja, selkeitä päämääriä, tavoitteita ja tehokkaita seurantajärjestelmiä, ja siinä hyödynnetään aikaisempaa paremmin täydentävien toimien ja politiikkojen yhteisvaikutuksia. Kestävyyden sisäiset ja ulkoiset ulottuvuudet integroidaan täysin uuteen strategiaan.

Luonnos: Julistus kestävän kehityksen pääperiaatteista

Kestävä kehitys on perustamissopimuksessa vahvistettu Euroopan yhteisön kaikkien politiikan alojen päätavoite. Kestävän kehityksen politiikalla tavoitellaan sekä nykyisten että tulevien sukupolvien elämänlaadun jatkuvaa parantamista. Sillä pyritään turvaamaan maapallon kyky ylläpitää elämää kaikissa muodoissa. Kestävä kehitys perustuu demokratian ja oikeusvaltion periaatteisiin sekä perusoikeuksien, myös vapauden ja yhtäläisten mahdollisuuksien, kunnioittamiseen. Se luo solidaarisuutta sukupolvien sisällä ja niiden välille. Sillä tavoitellaan dynaamista taloutta, korkeaa työllisyys- ja koulutustasoa, terveyden suojelua, sosiaalista ja alueellista yhteenkuuluvuutta sekä ympäristönsuojelua rauhanomaisessa ja turvallisessa maailmassa kulttuurista moninaisuutta kunnioittaen.

Jotta nämä päämäärät saavutettaisiin Euroopassa ja maailmanlaajuisesti, Euroopan unioni ja sen jäsenvaltiot ovat sitoutuneet noudattamaan ja kunnioittamaan yksin ja yhteistyökumppaneidensa kanssa seuraavia tavoitteita ja periaatteita:

Tärkeimmät tavoitteet

Ympäristönsuojelu

Pyritään turvaamaan maapallon kyky ylläpitää elämää sen kaikissa muodoissa, ottamaan huomioon planeettamme luonnonvarojen rajallisuus sekä varmistamaan ympäristönsuojelun ja ympäristön laadun parantamisen korkea taso. Tavoitteena on myös estää ja vähentää ympäristön saastumista sekä auttaa kestävällä tuotannolla ja kulutuksella katkaisemaan talouskasvun ja ympäristön pilaantumisen välinen yhteys.

SOSIAALINEN TASA-ARVO JA YHTEENKUULUVUUS

Edistetään demokraattista, osallistavaa, yhdistävää, terveyttä ylläpitävää, turvallista ja oikeudenmukaista yhteiskuntaa, jossa kunnioitetaan perusoikeuksia ja jossa vallitsee kulttuurinen moninaisuus, joka puolestaan tarjoaa yhtäläiset mahdollisuudet ja torjuu kaikenlaista syrjintää.

TALOUDELLINEN HYVINVOINTI

Edistetään vaurasta, innovatiivista, osaavaa, kilpailukykyistä ja ekotehokasta taloutta, joka tarjoaa korkean elintason sekä täystyöllisyyden ja laadukkaita työpaikkoja koko Euroopan unionin alueella.

Kansainvälisten velvoitteiden täyttäminen

Tuetaan demokraattisten instituutioiden perustamista ja niiden vakautta kaikkialla maailmassa rauhan, turvallisuuden ja vapauden periaatteiden pohjalta. Edistetään kestävää kehitystä aktiivisesti ja maailmanlaajuisesti ja pyritään varmistamaan, että Euroopan unionin sisä- ja ulkopolitiikat ovat yhdenmukaisia maailmanlaajuisen kestävän kehityksen ja unionin kansainvälisten velvoitteiden kanssa.

Politiikan pääperiaatteet

Perusoikeuksien edistäminen ja suojeleminen

Ihmisten on oltava Euroopan unionin politiikkojen keskipisteessä. Siihen päästään edistämällä perusoikeuksia, torjumalla kaikenlaista syrjintää ja osallistumalla köyhyyden vähentämiseen maailmanlaajuisesti.

SUKUPOLVIEN SISÄINEN JA VÄLINEN TASA-ARVOISUUS

Nykypolvien tarpeisiin on voitava vastata vaarantamatta tulevien polvien mahdollisuutta vastata omiin tarpeisiinsa niin EU:ssa kuin muuallakin maailmassa.

Avoin ja demokraattinen yhteiskunta

On turvattava kansalaisten oikeus saada tietoa ja tarvittaessa saattaa asiansa tuomioistuimen käsiteltäväksi. Samoin on kehitettävä tarkoituksenmukaisia kuulemiskeinoja ja osallistumiskanavia kaikille sidosryhmille ja järjestöille.

Kansalaisten osallistuminen

On parannettava kansalaisten mahdollisuuksia osallistua päätöksentekoon sekä edistettävä koulutusta ja lisättävä yleistä tietoisuutta kestävästä kehityksestä. Kansalaisille on tiedotettava heidän toimintansa vaikutuksista ympäristöön sekä tarjolla olevista kestävämmistä toimintavoista.

Yritysten ja työmarkkinaosapuolten osallistuminen

On lisättävä työmarkkinaosapuolten vuoropuhelua, yritysten sosiaalista vastuuta sekä yksityisen ja julkisen sektorin kumppanuuksia, jotta yhteistyötä edistämällä ja vastuuta yhteisesti ottamalla päästäisiin kestävän tuotannon ja kulutuksen tavoitteeseen.

POLITIIKAN JOHDONMUKAISUUS JA HALLINTOTAPA

Tavoitteena on lisätä niin kaikkien Euroopan unionin politiikkojen kuin paikallisten, alueellisten, kansallisten ja maailmanlaajuisten toimien johdonmukaisuutta, jotta niiden avulla voitaisiin paremmin edistää kestävää kehitystä.

Politiikkojen yhdentäminen

Edistetään taloudellisten, sosiaalisten ja ympäristönäkökohtien yhdentämistä siten, että ne ovat keskenään johdonmukaisia ja vahvistavat toinen toisiaan. Tähän päästään hyödyntämällä täysipainoisesti välineitä, joilla lakien säätämistä pyritään parantamaan, kuten tasapainotettua vaikutustenarviointia ja sidosryhmien kuulemista.

Parhaan saatavilla olevan tiedon käyttäminen

On varmistettava, että politiikkoja laaditaan, arvioidaan ja toteutetaan parhaan saatavilla olevan tiedon perusteella ja että politiikat ovat taloudellisesti terveitä ja kustannustehokkaita.

Ennalta varautumisen periaate

On varauduttava ennakkoon tieteellisesti epävarmoihin tilanteisiin, jotta vältettäisiin mahdolliset ihmisten terveyteen tai ympäristöön kohdistuvat vahingot ja voitaisiin ryhtyä ennaltaehkäiseviin toimiin.

AIHEUTTAMISPERIAATE

On varmistettava, että hinnat vastaavat tuotannosta ja kulutuksesta yhteiskunnalle tosiasiallisesti aiheutuvia kustannuksia ja että saastuttajat maksavat ihmisten terveydelle ja ympäristölle aiheuttamastaan vahingosta.